ประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ในท้องที่ตำบลศรีสุนทร อำเภอถลาง จังหวัดภูเก็ต เป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง กำหนดให้การเวนคืนอสังหาริมทรัพย์ในท้องที่ตำบลศรีสุนทร
อำเภอถลาง จังหวัดภูเก็ต
เป็นกรณีที่มีความจำเป็นโดยเร่งด่วน[๑]
 

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืน
ในท้องที่ตำบลศรีสุนทร อำเภอถลาง จังหวัดภูเก็ต พ.ศ. ๒๕๔๗ เพื่อสร้างอ่างเก็บน้ำ ทำนบดินหัวงานและอาคารประกอบ
ตามโครงการอ่างเก็บน้ำคลองบางเหนียวดำ แล้ว นั้น
อธิบดีกรมชลประทานผู้เป็นเจ้าหน้าที่เวนคืนตามพระราชกฤษฎีกาดังกล่าวได้พิจารณาแล้วเห็นว่า
การสร้างอ่างเก็บน้ำ ทำนบดินหัวงานและอาคารประกอบดังกล่าวเป็นกรณีที่มีความจำเป็นโดยเร่งด่วน
เพื่อเป็นแหล่งเก็บกักน้ำดิบที่ใช้ในการผลิตน้ำประปา และเพื่อการอุปโภคบริโภค
ดังนั้น
อาศัยอำนาจตามความในมาตรา ๑๓ วรรคหนึ่ง แห่งพระราชบัญญัติว่าด้วยการเวนคืนอสังหาริมทรัพย์
พ.ศ. ๒๕๓๐ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๙ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
ประกอบกับมาตรา ๑๑ วรรคหนึ่งแห่งพระราชบัญญัติการชลประทานหลวง พุทธศักราช ๒๔๘๕ ซึ่งแก้ไขเพิ่มเติมโดยพระราชบัญญัติการชลประทานหลวง
(ฉบับที่ ๕) พ.ศ. ๒๕๓๐ อันเป็นพระราชบัญญัติที่มีบทบัญญัติบางประการเกี่ยวกับการจำ
กัดสิทธิและเสรีภาพของบุคคล ซึ่งมาตรา ๒๙ ประกอบกับมาตรา ๔๙
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะรัฐมนตรีโดยมติเมื่อวันที่
๑๕ กุมภาพันธ์ พ.ศ. ๒๕๔๘ จึงกำหนดให้การเวนคืนอสังหาริมทรัพย์ในท้องที่ตำบลศรีสุนทร
อำเภอถลาง จังหวัดภูเก็ต ตามพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลศรีสุนทร
อำเภอถลาง จังหวัดภูเก็ต พ.ศ. ๒๕๔๗ เป็นกรณีที่มีความจำเป็นโดยเร่งด่วน เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้นตามพระราชบัญญัติว่าด้วยการเวนคืนอสังหาริมทรัพย์
พ.ศ. ๒๕๓๐ ได้


ประกาศ ณ วันที่ ๘ กรกฎาคม
พ.ศ. ๒๕๔๘
พันตำรวจโท ทักษิณ ชินวัตร
นายกรัฐมนตรี




















 









ฐิติพงษ์/ผู้จัดทำ
๑๘ สิงหาคม ๒๕๔๘

วิมล/ปรับปรุง
๓๑ ตุลาคม ๒๕๕๗



[๑] ราชกิจจานุเบกษา
เล่ม ๑๒๒/ตอนพิเศษ ๖๐ ง/หน้า ๑/๔ สิงหาคม ๒๕๔๘